เดินหน้าส่งเสริมอุตสาหกรรมดิจิทัลคอนเทนต์ไทยสู่ตลาดโลก ตั้งเป้ามีผู้ประกอบการได้รับการพัฒนา 195 ราย ทำรายได้เข้าประเทศ 3,600 ล้านบาท
นายสมเด็จ สุสมบูรณ์ อธิบดีกรมส่งเสริมการค้าระหว่างประเทศ เปิดเผยว่า กรมฯ มีแผนที่จะผลักดันอุตสาหกรรมดิจิทัลคอนเทนต์ไทยสู่ตลาดโลก ในช่วงที่เหลือของปี จำนวน  10  โครงการ ตั้งแต่เดือนมิถุนายน-พฤศจิกายน 2564 โดยให้ความสำคัญกับการพัฒนาผู้ประกอบการ ทั้งด้านการสร้างองค์ความรู้ การสร้างแรงบันดาลใจและการพัฒนาทักษะการนำเสนอขายผลงาน หรือ Pitching เพื่อส่งเสริมผู้ประกอบการในการขยายตลาดต่างประเทศและการส่งเสริมภาพลักษณ์อุตสาหกรรม อาทิ การจัดงาน Multimedia Online Virtual Exhibition (MOVE) 2021 ระหว่างวันที่ 23-25 มิถุนายน 2564  , โครงการส่งเสริมธุรกิจดิจิทัลคอนเทนต์ ในงาน  Bangkok International Digital Content Festival 2021 (BIDC 2021) ในเดือนสิงหาคม และโครงการส่งเสริมธุรกิจดิจิทัลคอนเทนต์ไทยในประเทศญี่ปุ่น เกาหลี และไต้หวัน เป็นต้น โดยตั้งเป้ามีผู้ประกอบการทั้งดิจิทัลคอนเทนต์ ภาพยนตร์ แอนิเมชัน คาแรคเตอร์ เข้าร่วมกิจกรรมหรือได้รับการพัฒนารวม 195 ราย คาดการณ์มูลค่าการค้าจากการจัดกิจกรรมประมาณ  3,600 ล้านบาท อย่างไรก็ตาม ในช่วงการแพร่ระบาดโรคโควิด-19 ตั้งแต่กรกฎาคม 2562 เป็นต้นมา กรมฯ ได้จัดการเจรจาการค้าจากกิจกรรมส่งเสริมอุตสาหกรรมดิจิทัลคอนเทนต์ โดยมีมูลค่ารวมการสั่งซื้อทันทีและคาดการณ์การสั่งซื้อในระยะเวลา 1-5 ปี รวมกว่า 5,700 ล้านบาท แบ่งเป็นภาพยนตร์ แอนิเมชันและคาแรคเตอร์ และเกม